ВЪПРОСИ И ОТГОВОРИ ПО ПРОЦЕДУРА

BG161PO003-2.1.13 „ТЕХНОЛОГИЧНА МОДЕРНИЗАЦИЯ В МАЛКИ И СРЕДНИ ПРЕДПРИЯТИЯ“
ОТГОВОРИ НА ВЪПРОСИ С № 94-98,  
ПОЛУЧЕНИ В ПЕРИОДА 20.11.2011 г. - 23.11.2011 г.
И ПУБЛИКУВАНИ НА 06.12.2011 г.
ВЪПРОС № 94)
В оперативното ръководство за изпълнение на договори за безвъзмездна финансова помощ по процедура BG161PO003-2.1.13 „Технологична модернизация в малки и средни предприятия“ е записано:
„В случай, че бенефициентът избере Вариант 1 (авансово, междинно и окончателно плащане) или Вариант 2 (междинно и окончателно плащане), т.е. в случаите, когато плащането на безвъзмездната помощ ще се извърши на няколко вноски (траншове), и при условие, че активите не са закупени през първата година от влизане в сила на договора за безвъзмездна помощ, помощта посочена в чл. 3.3 от договора за Елемент „Инвестиции” се сконтира до нейната стойност към момента на предоставянето на помощта при използване на референтния лихвен процент, използван за нуждите на държавните помощи, приложим към датата на предоставяне на помощта в съответствие с чл. 4, параграф 1 от Регламент на Комисията (ЕО) № 800/2008. При сконтирането се използват формулите съгласно Приложение І към договора за безвъзмездна финансова помощ.“

Приложение I към договора за безвъзмездна помощ е „Описание на Проекта (раздел II от Формуляра за кандидатстване, включително Декларация по т. ІІІ от Формуляра за кандидатстване)“. В раздел II от Формуляра за кандидатстване няма формули за сконтиране на безвъзмездната помощ,  единственото място, на което може да се каже, че има формула е пояснението за изчисляване на коефициента на капитализация на активите, което е съвсем различно нещо и не касае помощта по елемент „Инвестиции“. В Декларацията по т. ІІІ от Формуляра за кандидатстване няма каквито и да било формули. 

В договора за безвъзмездна финансова помощ в т. 4.4 е записано „В случай че бенефициентът избере Вариант 1 или Вариант 2, т.е. в случаите, когато плащането на безвъзмездната помощ по чл. 3.2. от настоящия договор ще се извърши на няколко вноски (траншове), помощта по чл. 3.2 се сконтира до нейната стойност към момента на предоставянето на помощта при използване на референтния лихвен процент, използван за нуждите на държавните помощи, приложим към датата на предоставяне на помощта в съответствие с чл. 4, параграф 1 от Регламент на Комисията (ЕО) № 800/2008 и с чл. 2, пар. 3 от Регламент No 1998/2006. Сконтирането ще се извършва от Управляващия орган с оглед гарантиране, че предоставената безвъзмездна финансова помощ ще бъде съобразена с интензитета за помощта, предвиден в регионалната карта за държавна помощ за България, и с праговете и интензитетите за регионална помощ, установени в Регламент на Комисията (ЕО) № 800/2008 и в Регламент №1998/2006, както и за докладване на помощта.“

Въпросите ми са : Какви са тези формули за сконтиране и къде могат да бъдат видяни, след като очевидно не се намират в посоченото приложение ? Сконтирането оказва ли влияние върху размера на плащането/плащанията ? Къде може да бъде видян референтният лихвен процент ? Кой момент се счита за датата на предоставяне на помощта ? В Ръководството за изпълнение е отбелязано, че се сконтира стойността по елемент „Инвестиции“,но не и по елемент „Услуги“, а според договора излиза че се сконтира цялата стойност, т.е и по елемент „Инвестиции“ и по елемент „Услуги“, тъй като са цитирани и двата регламента на държавна помощ приложими по схемата. Сконтира ли се целият размер на помощта или се сконтира само помощта по елемент „Инвестиции“ ? Защо е необходимо да се сконтира помощта по елемент „Инвестиции“ след като именно в чл. 4, параграф 1 от Регламент на Комисията (ЕО) № 800/2008 е казано, че това се извършва  „когато помощта се предоставя под форма, различна от грант, размерът на помощта е грант-еквивалентът на помощта“ ? Следващото изречение в параграф 1 доразвива,  че грант-еквивалентът се получава като „ помощта, платима на няколко вноски, се сконтира до нейната стойност към момента на предоставянето ѝ“. Има ли помощта по настоящата схема по елемент „Инвестиции“, респективно по регламент  800/2008 форма на грант ? Аналогична е ситуацията и в регламент 1998/2006 където е записано, че „когато помощта се предоставя под форма различна от безвъзмездна помощ, за размер на помощта се приема брутния еквивалент на помощта.“. 

Благодаря за отговора.

Иван Стоев

20.11.2011 г.

ОТГОВОР № 94)

Сконтирането ще се извършва служебно от страна на Управляващия орган на оперативната програма по отношение на цялата безвъзмездна помощ, предоставена по настоящата процедура, като това не оказва влияние върху размера на помощта на съответния бенефициент. 
Допълнително следва да имате предвид, че държавната/минималната помощ се счита за получена от момента на сключване на договор за нейното предоставяне, или от датата на издаване на друг приложим документ, който дава на кандидата юридическото право да я получи.

ВЪПРОС № 95)

Уважаеми господа!

В рубриката "Въпроси и отговори" по схема BG 161PO003-2.1.13Технологична модернизация в малки и средни предприятия 

сте отговорили че Декларация за обстоятелствата по чл. 3 и чл. 4 от ЗМСП следва да бъде попълнена на ръка. 

Това означава ли, че ще бъдат отхвърляни предложения, в които декларацията е попълнена електронно? Никъде в Насоките за кандидатстване не е разписано, че декларацията следва да бъде попълнена на ръка.

Благодаря предварително!

М.Ябланска

21.11.2011 г.

ОТГОВОР № 95)
В т. 3.1.1. „Списък на документите за кандидатстване” от Насоките за кандидатстване по настоящата процедура изрично е посочено, че Декларацията за обстоятелства по чл. 3 и чл. 4 от Закона за малките и средните предприятия (Приложение Д) трябва да бъде попълнена по образец. Образецът на декларацията е в pdf формат и следва да се попълва на ръка, а не електронно.
ВЪПРОС № 96)
Здравейте,
Във връзка с  обявената процедура по подбор на проекти BG161PO003-2.1.13  „Технологична модернизация в малки и средни предприятия” имам въпрос, свързан  с цената на активите, за които желаеем да кандидатстваме. В проектното си предложение ще включим пет дълготрайни материални актива/технологично оборудване/ и сме събрали по две оферти за всеки актив - от български производители и от италиански. Две от италианските машини са с много по-добри технически параметри, но цените им са с около 10 - 15 х.лв. по-скъпи от българските.
Въпросът ми е: Можем ли в бюджета да заложим цената на италианските машини/по-скъпите/ ?
Благодаря предварително!
В. Димитрова
22.11.2011 г.

ОТГОВОР № 96)
Кандидатът би могъл да посочи в бюджета стойността на по-високата оферта за дълготраен материален актив. Следва да имате предвид, че оценителната комисия е органът, който преценява/оценява допустимостта и реалистичността на предвидените специфични разходи във всяко едно проектно предложение. 
ВЪПРОС № 97)

Уважаеми Госпожи и Господа,

Бихме искали да зададем следния въпрос свързан с грантовата схема.

Допустимо ли да се кандидатства за  модернизиране на съществуващи в предприятието машини?

С уважение,

Светослав Лазаров
22.11.2011 г.

ОТГОВОР № 97)
По процедурата е допустимо за финансиране закупуването и въвеждането в експлоатация на оборудване, представляващо дълготраен материален актив. За целта е необходимо проектното предложение да има за свой основен предмет осъществяването на инвестиции, насочени към постигане на една или повече от следните цели, а именно:

· Разширяване на дейността на съществуващо предприятие;

· Диверсификация на продукцията на съществуващо предприятие чрез въвеждане на нови продукти/услуги;

· Фундаментална промяна на цялостния производствен процес в съществуващо предприятие.

Не е допустимо финансирането на модернизиране на вече съществуващи в предприятието машини чрез подмяна на елементи или по друг начин.

ВЪПРОС № 98)
Здравейте, 

Имам следния въпрос по процедура BG161PO003-2.1.13 „Технологична модернизация в малки и средни предприятия" :
Нашето предприятие има следния средносписъчен брой персонал, както следва:
2008 г. - 4 души
2009 г. - 10 души
2010 г. - 12 души.
Въпросът ми е с какъв статут е предприятието, като останалите показатели годишен оборот и стойността на активите са по-малки от 3 900 000 лв.?
Според разпоредбите на чл. 3, ал. 3 от ЗМСП - микропредприятия са тези, които имат средносписъчен брой на персонала, по-малък от 10 души, което следва да се тълкува, че от 1 до 9 души включително- микропредприятие, от 10 до 49 включително- малко предприятие, но искаме да ни дадете Вашето становище по въпроса.
Предприятието ни за 2009 г. е на границата от 10 души, което не можем да определим дали се счита към стойностите за микро или за вече малко предприятие.
С оглед на това, че в закона е вписано "по-малко от 10 души", а не "по-малко или равно на 10 души" или "не превишава 10 души", считаме, че с тези показатели за 2009 и 2010 г. , нашето предприятие е сменило статута си на "Малко предприятие".
Моля за вашето мнение и отговор.
Поздрави,
Ваня Инджова
23.11.2011 г.

ОТГОВОР № 98)
Ако през две последователни (приключени) финансови години предприятието превиши границите относно броя на персонала за съответната категория съгласно Закона за малките и средните предприятия, в която до момента е попадало, то преминава към следващата категория. В случая, ако през 2009 г. и 2010 г. предприятието има нает персонал по-голям или равен на 10 души и по-малък от 50 души, то покрива критерия за средносписъчен брой на персонал за малко предприятие и това е достатъчно условие за да се счита за малко предприятие, независимо, че по финансови показатели отговаря на критериите за микро предприятие. Показателите за годишен оборот и стойност на активите за малки предприятия трябва да са по-малки или равни на 19 500 000 лв., на което условие отговарят посочените от Вас активи и оборот по-малки от 3 900 000 лв.
